CELEX: 
Language: sl
Date: 2018-11-16 00:00:00
Title: DELEGIRANA DIREKTIVA KOMISIJE (EU) .../… o spremembi Priloge III k Direktivi 2011/65/EU Evropskega parlamenta in Sveta glede izjeme za svinec in kadmij v tiskarskih črnilih za nanašanje poslikav na steklo zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije za namene prilagoditve tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS 2) glede izjeme za posebne uporabe svinca in kadmija.
            
            
               Direktiva RoHS 2 omejuje uporabo nekaterih nevarnih snovi v električni in elektronski opremi, kot je določeno v njenem členu 4. Veljati je začela 21. julija 2011.
            
            
               Omejene snovi so navedene v Prilogi II k direktivi RoHS 2. Omejitev svinca, živega srebra, kadmija, šestvalentnega kroma, polibromiranih bifenilov in polibromiranih difeniletrov se že izvaja, omejitev bis(2-etilheksil)ftalata (DEHP), butil benzil ftalata (BBP), dibutil ftalata (DBP) in diizobutil ftalata (DIBP) pa se bo uporabljala od 22. julija 2019 ali pozneje. V prilogah III in IV k direktivi RoHS 2 so navedeni materiali in komponente električne in elektronske opreme za posebne uporabe, ki so izvzeti iz omejitve uporabe snovi iz člena 4(1) direktive RoHS 2.
            
            
               Člen 5 določa prilagoditev prilog III in IV znanstvenemu in tehničnemu napredku (vključitev, obnovitev, spremembe in razveljavitev izjem). V skladu s členom 5(1)(a) se izjeme vključijo v prilogi III in IV pod pogojem, da se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006
                  2
               , ter da je izpolnjen kateri koli od naslednjih pogojev: njihova odstranitev ali nadomestitev tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; zanesljivost nadomestkov ni zagotovljena ali bi skupni negativni vplivi na okolje, zdravje in varnost potrošnikov, ki bi jih povzročila nadomestitev, utegnili prevladati nad skupnimi prednostmi nadomestitve za okolje, zdravje in varnost potrošnikov.
            
            
               Člen 5(1) določa tudi, da Evropska komisija (v nadaljnjem besedilu: Komisija) vključi materiale in komponente električne in elektronske opreme za posebne uporabe v sezname iz prilog III in IV s posameznimi delegiranimi akti v skladu s členom 20. Člen 5(3) in Priloga V določata postopek za predložitev zahtevkov za odobritev, obnovitev ali razveljavitev izjeme.
            
            
               2.POSVETOVANJA PRED SPREJETJEM AKTA
            
            
               Od objave direktive RoHS 2 je Komisija prejela številne zahtevke
                  3
                gospodarskih subjektov v skladu z določbami iz člena 5(3) in Priloge V za odobritev novih in obnovitev obstoječih izjem.
            
            
               Veljavna izjema 21 iz Priloge III dovoljuje uporabo svinca in kadmija v tiskarskih črnilih za nanašanje poslikav na steklo, npr. borosilikatno steklo ali natronsko steklo. Komisija je januarja 2015 prejela zahtevek za obnovitev te izjeme. Medtem ko je bil datum poteka veljavnosti izjeme 21 za kategorije 1 do 7 in 10
                  4
                v skladu z zahtevami iz direktive RoHS (drugi pododstavek člena 5(5)) 21. julij 2016, se izjema še naprej uporablja do odločitve Komisije o zahtevku za obnovitev.
            
            
               Da bi Komisija lahko ocenila zahtevek za izjemo, je začela študijo, s katero bo izvedena zahtevana tehnična in znanstvena ocena, vključno z osemtedenskim spletnim odprtim posvetovanjem z zainteresiranimi stranmi
                  5
                glede zahtevka. Med posvetovanjem z zainteresiranimi stranmi so bili prejeti trije prispevki. 
            
            
               Končno poročilo, ki vsebuje oceno zahtevka, je bilo objavljeno
                  6
                in zainteresirane strani so bile uradno obveščene.
            
            
               Komisija se je nato v skladu z dogovorom na prejšnjem sestanku pisno posvetovala s strokovno skupino držav članic za delegirane akte na podlagi direktive RoHS 2
                  7
               . Strokovnjaki so se strinjali z osnutkom, ki ga je predstavila Komisija, pri čemer velika večina članov ni izrazila svojega mnenja. V skladu s smernicami za boljše pravno urejanje je bil osnutek delegirane direktive objavljen na portalu za boljše pravno urejanje s štiritedenskim obdobjem za pripombe. Prejete so bile tri pripombe, dve v podporo aktu in ena s predlogom, da se ohrani izjema v zvezi s svincem za kategorijo 5. Ta pripomba je bila upoštevana in osnutek delegirane direktive je bil zaradi pravne jasnosti ustrezno spremenjen. Izvedeni so bili vsi potrebni ukrepi v zvezi z izjemami od omejitev uporabe snovi v skladu s členom 5(3) do (7)
                  8
               . Svet in Evropski parlament sta bila o vseh dejavnostih uradno obveščena.
            
            
               Končno poročilo je zlasti izpostavilo naslednje tehnične informacije in oceno:
            
            
               ·Svinec in kadmij v tiskarskih črnilih za nanašanje na steklo zagotavljata obstojno poslikavo izdelkov, zlasti na steklenih bučkah sijalk. Poslikava ima lahko več namenov, na primer označevanje z oznakami skladnosti in oznakami v zvezi z odlaganjem odpadne električne in elektronske opreme, navedbo proizvajalca ter vrste in moči sijalke, kar je pomembno z varnostnega vidika, ali navedbo informacij o pravilni zamenjavi sijalk in njihovem recikliranju. Obstojnost poslikave je pomembna, da se ohrani njihova čitljivost preko celotne življenjske dobe izdelka, kot to zahtevajo zakoni in varnostni standardi za izdelke.
            
            
               ·Svinec zagotavlja bistvene lastnosti, kot so dobra oprijemljivost, nižje temperature nanašanja poslikave ter večja obstojnost in prosojnost. Kadmij se uporablja za doseganje določenih odtenkov poslikave pri različnih uporabah, vključno z uporabo za varnostne in opozorilne namene, pri katerih naj bi nekateri odtenki izboljšali vidnost. Kadmij zagotavlja tudi pomembne funkcije filtriranja.
            
            
               ·Nadomestitev ali odstranitev svinca in kadmija pri nekaterih uporabah znanstveno in tehnično še vedno ni izvedljiva.
            
            
               Rezultati ocene za kategorije 1 do 7 in 10 kažejo, da zahtevek za izjemo, ki se nanaša na vnos 21 v Prilogi III, izpolnjuje vsaj eno od ustreznih meril iz člena 5(1)(a). Ker za nekatere uporabe še vedno niso na voljo zanesljive alternative, je upravičena odobritev izjeme s spremenjenim besedilom, s katerim se ustvarita ločena podvnosa za posamezno snov (svinec in kadmij) in ki odraža sedanje stanje na področju alternativnih tehnologij. Obnovitve izjem, ki so odobrene s podvnosoma, so veljavne do 21. julija 2021. Odobreno obdobje veljavnosti naj ne bi negativno vplivalo na inovacije. V primerih, kjer so na voljo zanesljive alternative, so možni omejeni družbeno-ekonomski vplivi na nekatere proizvajalce, in sicer v obliki naložb, potrebnih za prilagoditev opreme. Za kategorije, ki niso kategorije 1 do 7 in 10, ostaja obstoječa izjema z obdobji veljavnosti iz člena 5(2). Posebna izjema ne znižuje ravni varovanja okolja in zdravja, ki jo zagotavlja Uredba (ES) št. 1907/2006 (REACH) v skladu s členom 5 Direktive 2011/65/EU.
            
            
               3.PRAVNI ELEMENTI DELEGIRANEGA AKTA
            
         
         
            
               Delegirana direktiva dovoljuje izjemo od omejitev uporabe svinca in kadmija pri posebnih uporabah iz člena 4(1), ki se navede na seznamu v Prilogi III k Direktivi 2011/65/EU.
            
            
               Instrument je delegirana direktiva, kot je določeno v Direktivi 2011/65/EU in zlasti ob izpolnjevanju ustreznih zahtev iz člena 5(1)(a) navedene direktive.
            
            
               Cilj delegirane direktive je prispevati k varovanju zdravja ljudi in varstvu okolja ter zbližati določbe za delovanje notranjega trga na področju električne in elektronske opreme, in sicer z omogočanjem uporabe sicer prepovedanih snovi za posebne uporabe v skladu z določbami in pogoji iz direktive RoHS 2 ter v njej vzpostavljenim postopkom za prilagajanje prilog III in IV znanstvenemu in tehničnemu napredku.
            
            
               Skladno z načelom sorazmernosti ta ukrep ne presega okvirov, ki so potrebni za doseganje njegovih ciljev.
            
            
               Predlog ne vpliva na proračun EU.
            
            
            
               DELEGIRANA DIREKTIVA KOMISIJE (EU) .../…
            
            
               z dne 16.11.2018
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme za svinec in kadmij v tiskarskih črnilih za nanašanje poslikav na steklo zaradi prilagoditve znanstvenemu in tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  9
                ter zlasti člena 5(1)(a) Direktive,
            
            
               ob upoštevanju naslednjega:
            
            
               (1)
                     Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje nekaterih nevarnih snovi iz Priloge II k navedeni direktivi. Ta zahteva se ne uporablja za uporabe iz Priloge III k Direktivi 2011/65/EU.
            
            
               (2)
                     Različne kategorije električne in elektronske opreme, za katere se uporablja Direktiva 2011/65/EU (kategorije 1 do 11), so naštete v Prilogi I k navedeni direktivi.
            
            
               (3)
                     Svinec in kadmij sta omejeni snovi iz Priloge II k Direktivi 2011/65/EU. Vendar je bila uporaba svinca in kadmija v nekaterih uporabah za nanašanje poslikav na steklo z izjemo izvzeta iz te omejitve in je trenutno navedena v vnosu 21 v Prilogi III k navedeni direktivi. Navedena izjema je za kategorije 1 do 7 in 10 prenehala veljati 21. julija 2016. 
            
            
               (4)
                     Komisija je pred 21. januarjem 2015 v skladu s členom 5(5) Direktive 2011/65/EU prejela zahtevek za obnovitev navedene izjeme. Izjema ostane v veljavi, dokler ni sprejeta odločitev o navedenem zahtevku.
            
            
               (5)
                     Svinec in kadmij v tiskarskih črnilih za nanašanje na steklo zagotavljata obstojno poslikavo izdelkov, zlasti na steklenih bučkah sijalk. Poslikava ima lahko več namenov, na primer označevanje z oznakami skladnosti (CE) in oznakami v zvezi z odlaganjem odpadne električne in elektronske opreme (OEEE), navedba proizvajalca ter vrste in moči sijalke, kar je pomembno z varnostnega vidika, ter informacij o pravilni zamenjavi sijalk in njihovem recikliranju. Obstojnost poslikave je pomembna, da se ohrani njihova čitljivost preko celotne življenjske dobe izdelka, kot to zahtevajo zakoni in varnostni standardi za izdelke.
            
            
               (6)
                     Svinec zagotavlja bistvene lastnosti, kot so dobra oprijemljivost, nižje temperature nanašanja poslikave ter večja obstojnost in prosojnost. 
            
         
         
            
               (7)
                     Kadmij se uporablja za doseganje določenih odtenkov poslikave pri različnih uporabah, vključno z uporabo za varnostne in opozorilne namene, pri katerih naj bi nekateri odtenki izboljšali vidnost. Zagotavlja tudi pomembne funkcije filtriranja.
            
            
               (8)
                     Za nekatere uporabe, zajete v veljavni izjemi v zvezi s kategorijami 1 do 7 in 10, nadomestitev ali odstranitev svinca zaradi nerazpoložljivosti zanesljivih nadomestkov znanstveno in tehnično še vedno ni izvedljiva. Izjema ne znižuje ravni varovanja okolja in zdravja, ki jo zagotavlja Uredba (ES) št. 1907/2006 Evropskega parlamenta in Sveta
                  10
               . Za navedene uporabe in kategorije bi bilo zato izjemo treba obnoviti. 
            
            
               (9)
                     Za nekatere uporabe, zajete v veljavni izjemi v zvezi s kategorijami 1 do 7 in 10, nadomestitev ali odstranitev kadmija zaradi nerazpoložljivosti zanesljivih nadomestkov znanstveno in tehnično še vedno ni izvedljiva. Izjema ne znižuje ravni varovanja okolja in zdravja, ki jo zagotavlja Uredba (ES) št. 1907/2006. Za navedene uporabe in kategorije bi bilo zato izjemo treba obnoviti.
            
            
               (10)
                     Za vse druge uporabe, trenutno zajete v izjemi, pogoji za obnovitev niso izpolnjeni. Izjeme za navedene uporabe bi se morale še naprej uporabljati, in sicer 12 mesecev po začetku veljavnosti te delegirane direktive v skladu s členom 5(6) Direktive 2011/65/EU.
            
            
               (11)
                     Ker za uporabe, ki vključujejo svinec in so predmet te obnovitve, na trgu niso na voljo zanesljive alternative, bi bilo za navedene uporabe treba izjemo za kategorije 1 do 7 in 10 obnoviti za najdaljše obdobje petih let, tj. do 21. julija 2021. Glede na rezultate nenehnih prizadevanj za iskanje ustreznih nadomestkov ni verjetno, da bi obdobje veljavnosti te izjeme negativno vplivalo na inovacije.
            
            
               (12)
                     Ker za uporabe, ki vključujejo kadmij in so predmet te obnovitve, na trgu niso na voljo zanesljive alternative, bi bilo za navedene uporabe treba izjemo za kategorije 1 do 7 in 10 obnoviti za najdaljše obdobje petih let, tj. do 21. julija 2021. Glede na rezultate nenehnih prizadevanj za iskanje ustreznih nadomestkov ni verjetno, da bi obdobje veljavnosti te izjeme negativno vplivalo na inovacije.
            
            
               (13)
                     Za kategorije, ki niso kategorije 1 do 7 in 10, obstoječa izjema ostane v veljavi za obdobja veljavnosti iz drugega pododstavka člena 5(2) Direktive 2011/65/EU. Zaradi jasnosti bi bilo treba v Prilogo III k navedeni direktivi vnesti datume izteka obdobja veljavnosti izjem.
            
            
               (14)
                     Direktivo 2011/65/EU bi bilo zato treba ustrezno spremeniti – 
            
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni v skladu s Prilogo k tej direktivi.
            
            
               Člen 2
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [zadnji dan 12. meseca po datumu začetka veljavnosti te direktive]. Besedila navedenih predpisov nemudoma sporočijo Komisiji.
            
            
               Navedene predpise uporabljajo od [zadnji dan 12. meseca po datumu začetka veljavnosti te direktive + 1 dan].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedilo temeljnih predpisov nacionalnega prava, sprejetih na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
         
         
            
               Ta direktiva je naslovljena na države članice.
            
            
               V Bruslju, 16.11.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 174, 1.7.2011, str. 88.
               
               
                  
                     (2)
                  
                        UL L 396, 30.12.2006, str. 1.
               
               
                  
                     (3)
                  
                        Seznam je na voljo na spletnem naslovu: 
                  
                     .
                  
               
               
                  
                     (4)
                  
                        Te kategorije so: 1. veliki gospodinjski aparati, 2. mali gospodinjski aparati, 3. oprema za IT in telekomunikacije, 4. oprema za zabavno elektroniko, 5. oprema za razsvetljavo, 6. električna in elektronska orodja, 7. igrače, oprema za prosti čas in šport, 10. avtomati. Kategorije električne in elektronske opreme so navedene v Prilogi I k direktivi RoHS.
               
               
                  
                     (5)
                  
                        
                  Obdobje posvetovanja
                  : od 21. avgusta 2015 do 16. oktobra 2015.
               
               
                  
                     (6)
                  
                  
                        
                     
                        .
                     
                      
                  
               
               
                  
                     (7)
                  
                        Posvetovanja so potekala v pisni obliki od 27. aprila do 18. maja 2017.
               
               
                  
                     (8)
                  
                        Seznam potrebnih upravnih ukrepov je objavljen na 
                  spletišču Komisije
                  . V 
                  Medinstitucionalnem registru delegiranih aktov
                   si lahko ogledate, v kateri fazi je trenutno vsak posamezen delegirani akt. 
               
               
                  
                     (9)
                  
                        UL L 174, 1.7.2011, str. 88.
               
               
                  
                     (10)
                  
                        Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije (UL L 396, 30.12.2006, str. 1).
               
            
      
    ---documentbreak--- 
      
         
         
            
               PRILOGA
            
            
               V Prilogi III se vnos 21 nadomesti z naslednjim:
            
            
                     
                        „21
                     
                  
                  
                     
                        Svinec in kadmij v tiskarskih črnilih za nanašanje poslikav na steklo, npr. borosilikatno steklo ali natronsko steklo
                     
                  
                  
                     
                        Uporablja se za kategorije 8, 9 in 11 ter preneha veljati:
                     
                     
                        -21. julija 2021 za kategoriji 8 in 9, razen za in vitro diagnostične medicinske pripomočke ter instrumente za spremljanje in nadzor za industrijsko uporabo,
                     
                     
                        -21. julija 2023 za in vitro diagnostične medicinske pripomočke iz kategorije 8,
                     
                     
                        -21. julija 2024 za instrumente za spremljanje in nadzor za industrijsko uporabo iz kategorije 9 ter za kategorijo 11.
                     
                  
               
                     
                        21(a)
                     
                  
                  
                     
                        Kadmij, kadar se uporablja za barvno poslikavo na steklu, da zagotovi funkcije filtriranja v okviru osvetlitvene komponente v zaslonih in nadzornih ploščah električne in elektronske opreme.
                     
                  
                  
                     
                        Uporablja se za kategorije 1 do 7 in 10, razen uporab, zajetih v vnosu 21(b) ali vnosu 39 v tej prilogi, ter preneha veljati 21. julija 2021.
                     
                  
               
                     
                        21(b)
                     
                  
                  
                     
                        Kadmij v tiskarskih črnilih za nanašanje poslikav na steklo, npr. borosilikatno steklo ali natronsko steklo
                     
                  
                  
                     
                        Uporablja se za kategorije 1 do 7 in 10, razen uporab, zajetih v vnosu 21(a) ali vnosu 39 v tej prilogi, ter preneha veljati 21. julija 2021.
                     
                  
               
                     
                        21(c)
                     
                  
                  
                     
                        Svinec v tiskarskih črnilih za nanašanje poslikav na steklo, razen na borosilikatno steklo.
                     
                  
                  
                     
                        Uporablja se za kategorije 1 do 7 in 10 ter preneha veljati 21. julija 2021.“